《次韵刘彦冲醉歌》
宋代·李处权

家山回首三千里，世乱身危今老矣。
由来客子斗身强，敢弗加餐慎行李。
闽中此地称多贤，招我作邻密且迩。
二子人物夙所慕，倾盖忘形到汝尔。
刘郎能事出世家，胜韵那知集於此。
人生多计才狙公，朝暮不离三四中。
我今一食日还併，士也乃有如此穷。
爱酒犹能至山简，清谈兼喜对王戎。
异时掉臂王侯门，解纷堪作滑稽雄。
如今流落百无用，夜起捋须问苍穹。
白发萧萧不胜理，客舍灯花虚作喜。
怜君咳唾是珠玑，照眼陆离光棐几。
惜不当年夺绣袍，枉著词锋夸孟劳。
遣我黎明拥吟鼻，寒蝉抱叶空哀号。

作者简介：（?—1155）宋徐州丰县人，徙江宁溧阳，字巽伯。李淑曾孙。徽宗宣和间，与陈恬、朱敦儒并以诗名。南渡后曾领三衢。卒年七十余。有《崧庵集》。